MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets forordning om ændring af Rådets forordning (EF) nr. 2223/96 med hensyn til frister for indberetning af de vigtigste nationalregnskabsaggregater, med hensyn til undtagelser vedrørende indberetning af de vigtigste nationalregnskabsaggregater og med hensyn til indberetning af beskæftigelsesdata vedrørende udførte arbejdstimer

2002/0109 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets forordning om ændring af Rådets forordning (EF) nr. 2223/96 med hensyn til frister for indberetning af de vigtigste nationalregnskabsaggregater, med hensyn til undtagelser vedrørende indberetning af de vigtigste nationalregnskabsaggregater og med hensyn til indberetning af beskæftigelsesdata vedrørende udførte arbejdstimer

1. Sagsforløb

Forslag sendt til Europa-Parlamentet og Rådet (KOM(2002) 234 endelig - 2002/0109 (COD)): // 15. maj 2002

Udtalelse fra Den Europæiske Centralbank: // 3. oktober 2002

Udtalelse fra Europa-Parlamentets førstebehandling: // 24. september 2002

Vedtagelse af den fælles holdning: // 18. februar 2003

2. Formålet med Kommissionens forslag

I Det Monetære Udvalgs rapport om statistikkrav i ØMU, der godkendtes af Rådet (økonomi og finans) den 18. januar 1999, understregedes behovet for bl.a. at afkorte fristen for indberetning af de vigtigste aggregater i kvartalsnationalregnskabet, ophæve de undtagelser, der gælder for de enkelte medlemsstater, og som hindrer udarbejdelsen af de vigtigste aggregater i kvartals- og årsnationalregnskabet, og harmonisere nationalregnskabers beskæftigelsesdata ved at indberette disse data opgjort i enheden "udførte arbejdstimer".

Den foreslåede forordning omtales i "Handlingsplanen om statistikkrav i ØMU", som godkendtes af Rådet (økonomi og finans) den 29. september 2000: forordningen indgår i den liste over ændringer af eksisterende forordninger, som Kommissionen skal forelægge Rådet.

Endelig henvises der til den foreslåede forordning i den tredje og fjerde situationsrapport vedrørende gennemførelse af Det Monetære Udvalgs rapport - Information requirements in EMU - som godkendtes af Rådet (økonomi og finans) den 19. januar 2001 og den 6. november 2001: forordningen indgår i den liste over ændringer af eksisterende lovgivning, bilag IV i tredje, fjerde og femte situationsrapport, som Kommissionen skal forelægge Rådet.

Forordningen blev herefter udarbejdet på grundlag af de bestemmelser, der er fastsat ovenfor.

3. Bemærkninger til den fælles holdning

3.1. Generelt

Europa-Parlamentet godkendte Kommissionens forslag ved førstebehandlingen uden ændringer.

3.2. Europa-Parlamentets ændringsforslag ved førstebehandlingen

Ikke relevant

3.3. Nye bestemmelser indføjet af Rådet og Kommissionens holdning hertil

Rådet har i sin fælles holdning indføjet fire vigtige bestemmelser, som Kommissionen støtter til fulde:

- indførelse af undtagelser vedrørende frister for indberetning i tilfælde, hvor medlemsstaterne ikke vil kunne levere tilstrækkeligt pålidelige oplysninger fra forordningens ikrafttræden

Kommissionen erkender, at de foreslåede frister for indberetning af de vigtigste aggregater i kvartalsnationalregnskabet kan få alvorlige negative virkninger for kvaliteten af oplysninger, der indberettes af mindre medlemsstater, som ikke har tradition for at udarbejde kvartalsnationalregnskaber. Kommissionen er klar over, at de negative virkninger, som disse aktuelle, men i øjeblikket kvalitetsmæssigt ringe data, risikerer at få på nationalt plan, ikke opvejes af fordelene ved at råde over disse data til udarbejdelse af aggregater for EU. I den fælles holdning henvises der til, at det ikke har nogen betydning for udarbejdelsen af aggregater for EU, at der ikke foreligger aktuelle data for mindre lande. Den åbner derfor mulighed for, at der i Irland og Luxembourg kan indføres aktuelle kvartalsregnskaber gradvist, så det sikres, at forordningens mål opfyldes hurtigst muligt.

- indførelse af undtagelser vedrørende indberetning af bestemte aggregater i tilfælde, hvor medlemsstaterne ikke vil kunne levere de nødvendige oplysninger fra forordningens ikrafttræden

Kommissionen er enig i, at ophævelsen af nogle mindre undtagelser i Rådets forordning (EF) nr. 2223/96, som er indrømmet enkelte medlemsstater, ikke er en vigtig prioritet, når der er tale om forholdsvist ubetydelige aggregater, og når det arbejde, der kræves af de nationale statistiske kontorer i forbindelse med ophævelsen, ikke står i et rimeligt forhold til de forventede fordele, især for undtagelser, der ikke berører udarbejdelsen af aggregater for EU. I den fælles holdning begrænses disse undtagelser til et minimum, så de ikke indvirker negativt på beregningen af aggregater for euroområdet og for EU som helhed, og så det sikres, at forordningens mål opfyldes hurtigst muligt.

- indførelse af undtagelser vedrørende første indberetning af beskæftigelsesdata i udførte arbejdstimer i tilfælde, hvor medlemsstaterne ikke vil kunne levere tilstrækkeligt pålidelige oplysninger fra forordningens ikrafttræden

Kommissionen accepterer også ændringen i Rådets fælles holdning, hvorved der indføres undtagelser for enkelte medlemsstater vedrørende første indberetning af beskæftigelsesdata i udførte arbejdstimer. Det sker af hensyn til de praktiske problemer i nogle medlemslande, hvor der ikke kan indføres pålidelige undersøgelser, inden forordningen træder i kraft, og ud fra en betragtning om, at dataene om udførte arbejdstimer vil være et supplement til de allerede foreliggende beskæftigelsesdata.

- ophævelse af de undtagelser, der gælder for Tyskland

Kommissionen er enig i ændringen i Rådets fælles holdning, hvorved en række undtagelser, der gælder for Tyskland, ophæves efter anmodning fra Tyskland, da de tyske myndigheder har gjort en stor indsats for at levere de data, der var omfattet af undtagelserne, som derfor ikke længere er nødvendige.

- andre ændringer

Rådet har også foretaget en mindre ændring i forordningens titel og rettet henvisningen i betragtning 2 til Det Monetære Udvalg, da det er dette udvalg, der har udarbejdet den pågældende rapport. Disse ændringer berører ikke indholdet af den foreslåede forordning.

4. Konklusion

Den fælles holdning er helt i overensstemmelse med målene i Kommissions forslag til forordning. Den opfylder brugernes umiddelbare og presserende behov og tager samtidig hensyn til særlige nationale forhold. Herudover gør den det muligt at indføre bestemmelserne gradvist med henblik på en mere fuldstændig opfyldelse af kravene i fremtiden. Kommissionen tilslutter sig af ovennævnte grunde den af Rådet enstemmigt vedtagne fælles holdning.